

Ajánlás a split klímák környezettudatos használatához

**Kedves Munkatársak!**

*A klíma igazán jó szolgálatot tesz a kánikulával terhelt napokon, de ha nem megfelelően használjuk jelentősen növeljük az energiafogyasztást, és káros hatással lehet egészségünkre is****.***

**Az alábbiakban, a split klímák környezettudatos használatára vonatkozó hasznos ajánlásokat osztjuk meg Önökkel. Kérjük a munkatársakat, hogy a klímák használatakor tartsák mindezeket figyelemben.**

**1. Állítsuk mindig megfelelő hőmérsékletre a klímát!**

Bármilyen nehéz is megállni, ne hűtsük nagyon alacsony hőmérsékletűre a szobát – **maximum 6-8 fok különbség** legyen a külső és a belső hőmérséklet között. Erre azért van szükség, mert ha nem fokozatosan hűtjük le/melegítjük fel a szervezetünket, akkor szédüléssel, émelygéssel számolhatunk, amely erőteljesen megterheli a szervezetet. A helyzetet súlyosbíthatjuk, ha a kinti hőségből belépünk egy 10-15 0C fokkal alacsonyabb hőmérsékletű helyiségbe.

Nem utolsó sorban **a mértékletes klímahasználattal jelentős energiamegtakarítás is elérhető.**

**2. A klíma üzemeltetésekor az ablakokat és ajtókat ne tartsuk nyitva!**

Fontos, hogy klímázás esetén a szobát rendszeresen szellőztessük, de ha nyitott ablak mellett a klíma is folyamatosan üzemel, az energiapazarlás - a klímaberendezés nem tudja ellátni megfelelően a feladatát.

**3. A klíma szabályozóját érdemes mindig automata üzemmódban tartani**   
*(amennyiben a berendezés rendelkezik ilyen szabályzóval)*

Automata üzemmódban a megfelelő napszakban a berendezés magától szabályozza a hőmérsékletet, ezzel elkerülhetjük azt, hogy esetleg túlfűtsük vagy túlhűtsük a helyiséget.

**4. Figyeljünk a hűtés irányára!**

Soha ne irányítsuk a munkatársainkra, illetve saját magunkra a levegőt!

A tartósan hideg levegő – főként, ha az célzottan felénk irányul – izom- és ízületi fájdalmat, szemszárazságot is okozhat.

**5. Ha a klimatizált helységet rövidebb időre elhagyjuk, ne kapcsoljuk ki a klímát!**

Ha csak rövidebb időre hagyjuk el a szobát, mérlegeljük, hogy szükséges-e a kikapcsolás. Amennyiben lehetséges, a ventilátor fokozatát állítsuk alacsonyabb teljesítményre.

A hűtött helyiség gazdaságosabban üzemeltethető, ha a berendezés kisebb teljesítménnyel üzemel   
a folyamatos temperálás esetén. A magas hőmérsékletre melegedő helyiségek gyors lehűtése többszörösére növeli a klímaberendezések energiafogyasztását.

**6. A munkaidő végén, a helyiség elhagyásakor a klímát kapcsoljuk ki!**

Dr. Miseta Attila Decsi István

rektor kancellár